b'\n_START_ARTICLE_\nFranc Serafin Metelko\n_START_SECTION_\n\xc5\xbdivljenje\n_START_PARAGRAPH_\nMetelko je \xc5\xa1tudiral teologijo in filozofijo v Ljubljani. Po koncu \xc5\xa1tudija je leta 1814 prejel duhovni\xc5\xa1ko posve\xc4\x8denje. Od leta 1815 naprej je bil ljubljanski stolni katehet. Leta 1817 je bil imenovan za profesorja na novoustanovljeni stolici za sloven\xc5\xa1\xc4\x8dino na ljubljanskem liceju.\n_START_SECTION_\nMetel\xc4\x8dica\n_START_PARAGRAPH_\nLeta 1825 je izdal knjigo z naslovom Lehrgeb\xc3\xa4ude der slowenischen Sprache im K\xc3\xb6nigreiche Illyrien und in den benachbarten Provinzen. V knjigi je objavil svojo razli\xc4\x8dico slovenske abecede, ki naj bi nadomestila tedaj uporabljano bohori\xc4\x8dico. Upo\xc5\xa1teval je zahtevo Jerneja Kopitarja, ki je predvideval za vsak glas svojo \xc4\x8drko. Ker je Metelkova re\xc5\xa1itev vsebovala preve\xc4\x8d in prezapletene znake (nekatere \xc4\x8drke so bile prevzete iz cirilice), pri snovanju pa se je preve\xc4\x8d naslanjal tudi na dolenjsko nare\xc4\x8dje, ni pri\xc5\xa1la v redno uporabo. Uradno je bila prepovedana leta 1833._NEWLINE_V \xc5\xa0kocjanu na Dolenjskem se po njem imenuje O\xc5\xa0 Frana Metelka \xc5\xa0kocjan.'